

**Ministarstvo poljoprivrede**

**22.05.2019.**

**Obavijest maslinarima!**

Očekuje se skori početak cvatnje maslina. Ove godine vegetacija znatno kasni uslijed neuobičajenih vremenskih prilika za ovo doba. Sudeći prema lovu maslinina moljca *(Prays oleae)* na opažačkim mjestima, očekuje se jači napad prve (cvjetne) generacije samo u jugoistočnome dijelu županije (Biograd, Pakoštane, Drage…). Na ostalim se punktovima ovaj štetnik lovi ispod kritičnoga broja (Žman – Dugi otok, Petrčane, Prkos, Smilčić, Vrana).

Stoga za kritična područja, posebice ako se radi o reduciranome potencijalu cvatnje (manje resa), preporučujemo provedbu zaštitnih mjera uporabom jednog od raspoloživih pripravaka:

**BATURAD WP** ili **BIOBIT WP** (imaju dozvolu u ekološkoj proizvodnji) ili pak **Imidan 50 WG** ili

**Decis 2,5 EC** ili **Decis 100 EC** ili **Rogor 40** ili **Calinogor** ili **Chromgor** ili **Perfekthion** ili još neki drugi registrirani insekticid s dozvolom prema FIS bazi SZB Ministarstva poljoprivrede RH (<http://fis.mps.hr/trazilicaszb/>). Za ostala područja preporučujemo obilaske i pregled maslinika, te postupanje prema vlastitoj prosudbi nakon toga.

Isto tako, uslijed višednevnoga nestabilnog vremena sa stalnim oborinama, a s povišenjem temperature zraka zadnjih dana, stvoreni su uvjeti za infekcije paunovim okom *(Spilocea oleagina).*

Zbog toga je dobro u ovome stadiju pred cvatnju dodati i organski pripravak **Nativo 75 WG**, koji prema FIS bazi SZB ima dozvolu protiv navedene bolesti.

|  |
| --- |
|  |

Zbog bolje oplodnje preporučujemo kombinaciju s jednim od folijarnih hranjiva na osnovi mikroelementa bora.

**Provedbom zaštitnih mjera nužno se pridržavati uputa proizvođača rabljenog sredstva za zaštitu bilja!**

**Upozoravamo na urednu popunu evidencijske liste rabljenih pripravaka, kao i na njihovo prikladno zbrinjavanje nakon uporabe!**

Skupljanje ambalažnoga otpada **SZB** provest će se dana **22.08.2019**. u Nadinskome blatu, u vremenu od 08:00 -10:00 sati.

*Ivan Šimičević,dipl.ing.agr. E – mail: Ivan.Simicevic@mps.hr*